Piraadipartei logo
**Mittetulundusühing Piraadipartei** on Eestis tegutsev poliitiline organisatsioon, mille põhikirjaline eesmärk on piraadiliikumise vaimus erakonna moodustamine. Piraadipartei poliitilist tegevust määratlevad ametlike dokumentidena põhimõtted ja põhiväärtused.

Piraadipartei aktivistid osalesid 2013. aasta kohalikel valimistel Tartu valimisliidu Vabakund ridades, mis sai kolm kohta Tartu linnavolikogus.

Eesti Piraadipartei on rahvusvahelise piraadiparteide liidu Pirate Parties International liige ja Euroopa Piraadipartei asutajaliige.

Ajalugu
-------

MTÜ Piraadipartei asutati 2009. aasta juunis Rootsi Piraadipartei eeskujul, erakonna staatust sel veel ei ole. Kuigi mõni kuu pärast MTÜ loomist avaldati oma põhiseisukohad ja kutsuti inimesi liituma, siis kuni 2012. aasta alguseni ei tõustud tegelikult millegagi avalikkuse huviorbiiti ja 2011. aasta domeenireformiga kadus mõneks ajaks ka Piraadipartei koduleht. Siiski kogus MTÜ endale jälgijaid Twitteri ja Facebooki kontodel, kus postitati temaatilisi uudiseid.

6. veebruaril 2012 avaldas Piraadipartei oma seisukohad ACTA kohta ja 18. märtsil 2012 korraldati Tallinna Ülikoolis aruteluüritus, mille eesmärgiks oli tutvustada Eestis "piraadipoliitikat". Üritusel esinesid kõnedega Rootsi Piraadipartei asutaja Rick Falkvinge ja MTÜ liige ning üks ürituse korraldajatest Märt Põder, kõnedele järgnesid arutelud töögruppides.

2013. aasta kevadest on Piraadipartei rahvusvahelise piraadiparteide liidu liige. 2014. aasta kevadel asutas Eesti Piraadipartei koos 16 Euroopa piraadiparteiga Euroopa Piraadipartei.

2014. aasta Euroopa Parlamendi valimistel oli Piraadipartei kandidaat Silver Meikar, kes kandideeris Euroopa piraadiliikumise ühise programmiga. Meikar sai valimistel 6018 häält ega osutunud valituks.

2016. aastal on Piraadipartei tugevdanud koostööd Soome Piraadiparteiga.

2016. aasta Eesti presidendivalimistel toetas Piraadipartei presidendikandidaadina Kaur Kenderit.

2019. aasta Riigikogu valimistel kandideerisid Piraadipartei liikmetest Raul Kübarsepp ja Märt Põder roheliste nimekirjas, kelle programmi viimaseks peatükiks oli lisatud piraatide koostatud IT-programmi osa "Eesti kui infoühiskond".

Viited
------

1. ↑  "Piraadipartei põhimõtted". Originaali arhiivikoopia seisuga 13. juuli 2018. Vaadatud 22. märtsil 2014.
2. ↑  "Kopimi—avatus—hajutatus". Originaali arhiivikoopia seisuga 23. märts 2014. Vaadatud 22. märtsil 2014.
3. ↑  "Ettepanek seoses võltsimisvastase kaubandusleppega" (PDF). Originaali (PDF) arhiivikoopia seisuga 1. märts 2017. Vaadatud 4. juunil 2012.
4. ↑  Piraadipoliitika hetkeseisust Eestis, Infopartisan 19.03.2012
5. ↑  "Euroopa Parlamendi valimisprogramm 2014". Originaali arhiivikoopia seisuga 29. mai 2014. Vaadatud 28. mail 2014.
6. ↑  "Talsinki Pirates – PPEE and PPFI to Extend Collaboration". Originaali arhiivikoopia seisuga 1. oktoober 2016. Vaadatud 30. septembril 2016.
7. ↑  "Piraadipartei esitab Kaur Kenderi presidendikandidaadiks". Originaali arhiivikoopia seisuga 15. juuni 2018. Vaadatud 30. septembril 2016.
8. ↑  "Каур Кендер о президентстве: нужно решить проблему гражданства и создать диктатуру электората". Originaali arhiivikoopia seisuga 6. oktoober 2016. Vaadatud 30. septembril 2016.
9. ↑  "Valimisprogramm 2019. aasta Riigikogu valimisteks". *Rohelised*. Originaali arhiivikoopia seisuga 15. veebruar 2019.
10. ↑  "Vaba ja avatud infoühiskond". *🐕 Üks Tartu krants*. 1. veebruar 2019.

Välislingid
-----------

* MTÜ Piraadipartei koduleht
* Eesti piraadipartei juhatuse avalik kiri partei eesmärkidest @delfi.ee